A Real Pain

A Real Pain () 2024an Jesse Eisenberg zuzendariak egin zuen komedia dramatikoa da. Ameriketako Estatu Batuen eta Polonia arteko koproduzioa, 89 minutu irauten du. Urtarrilaren 10ean estreinatu zen Hegoaldean, eta otsailaren 26an Iparraldean. National Board of Review eta American Film Institute erakundeek 2024ko hamar film onenen artean kokatu zuten.

 Sinopsia 

David eta Benji lehengusuak dira. Txikitan anaiak bezalakoak ziren, beti zebiltzan elkarrekin, baina orain, 40 urteren bueltan dabiltzala, aspaldian ez dute elkar ikusi. David New Yorken bizi da, emaztearekin eta alabarekin, eta iragarki digitalak saltzen lan egiten du. Arduratsua da, serioa, sentimenduak erraz adierazten ez dituzten horietakoa. Benji, aldiz, desastre samarra da: langabea, lana bilatzeko asmo handirik gabekoa, hazi nahi ez duen haur bat. Azkarra da, umoretsua, eta bere pentsamendu eta sentimenduak kontatzen ditu ezer gorde gabe. Davidek eta Benjik talka egiten duten nortasunak dituzte, eta mundua ulertzeko era guztiz ezberdinak.<ref name=Berria> «Zer egin oinazearekin?», Uxue Arzelus.</ref>

Bi lehengusuak aireportuan elkartuko dira. Poloniara doaz, amonaren jaioterria ezagutzera. Amona Dory kontzentrazio esparru batetik ihes egitea lortu zuen judu bat zen, eta, hil baino lehen, bere nahia adierazi zien Davidi eta Benjiri. Lehengusuak, beraz, Varsoviara abiatuko dira Holokaustoaren Tourra deiturikoa egitera. Horretarako, talde batera batuko dira, judaismoarekin eta historiarekin gertuko harremana duten zenbaitekin batera: Marciaren aitona-amonek Holocaustotik ihes egitea lortu zuten, Mark eta Diane senar-emazteek arbaso juduak dauzkate, eta Eloge, berriz, Ruandako genozidiotik ihes egin, eta judaismora batu zen. Eta tourraren gidari James izango dute: Oxforden lizentziatutako gazte bat, judua ez dena.

 Aktoreak 
 Jesse Eisenberg, David Kaplan
 Kieran Culkin, Benjamin "Benji" Kaplan
 Will Sharpe, James
 Jennifer Grey, Marcia
 Kurt Egyiawan, Eloge
 Liza Sadovy, Diane
 Daniel Oreskes, Mark
 Ellora Torchia, Priyahttps://www.conwayvangeldergrant.com/actors/ellora-torchia/

 Fitxa teknikoa 
 Zuzendaria: Jesse Eisenberg. 
 Gidoilaria: Jesse Eisenberg.  
 Argazkia: Michal Dymek.

 Gaia 
Eisenbergek izaera kontrajarriak dituzten bi lehengusu horien bidaiaren istorioa kontatu du A Real Pain filmean, road-trip eran kontatua. Baina Eisenberg berak eta Kieran Culkinek antzezturiko bi pertsonaia horiek umorerako tarte asko uzten badute ere, zinemagile estatubatuarrak ez du arintasunez landu geruza horien azpian dagoena: nola sentitzen dugu gizakiok oinazea? Eta nola alderatzen da tragedia historikoen zamarekin? Zer egin gure arbasoen oinaze eta iraupen istoriekin?

 Soinu banda 
Bere soinu-banda Frédéric Chopin poloniar musikariak idatzi eta Tzvi Erez israeldar-kanadar piano-jotzaile klasikoak interpretatutako piezek osatzen dute ia osorik. Konposizio nabarmenen artean baladak, estudioak, gauekoak, preludioak eta Chopinen balsak daude.

 Sariak A Real Pain'', 2024ko urtarrilaren 20an Sundanceko Zinemaldian estreinatu zen, eta gidoirik onenaren saria irabazi zuen. Urrezko Globo sarietan Jesse Eisenberg eta Kieran Culkin aktore gisa izendatu zituzten, eta filma Komedia edo Musikal Film Onenaren atalean izendatu zuten. Beste nominazio ugari izan ditu filmak.

 Erreferentziak 

 Kanpo estekak 
 :Filma Affinity webgunean.
 :Filmaren traillerra Youtuben.
 :Filma IMDb webgunean.

Kategoria:Ameriketako Estatu Batuetako filmak
Kategoria:Poloniako filmak
Kategoria:Familiei buruzko filmak
Kategoria:Drama-komedia filmak
Kategoria:Holokaustoari buruzko filmak
Kategoria:Lehengusu-lehengusinei buruzko filmak
Kategoria:Suizidioari buruzko filmak
Kategoria:Adimen-urritasunari buruzko filmak
Kategoria:Doluari buruzko filmak
Kategoria:Familia disfuntzionalei buruzko filmak
Kategoria:Film independenteak
Kategoria:Road movie filmak
Kategoria:Ingelesezko filmak
Kategoria:Polonian girotutako filmak